Vusumzi Nkomo: yi-waar into yokuba ababantu ngamaphara-phara qondile! Iringas yabo yi-drol njeee engaflashwanga ezitwayi. UKhuzani ube ngowokuqala emculweni kamaskandi ukuqokwa kulo mcimbi, obuseSandton, eGoli.
Akugcini ngalokho, le nsizwa yaseMatholampunga, eNkandla, isike yanandisa emicimbini emikhulu okujwayeleke ukubonakala kuyo abaculi bekwaito, house neJazz kodwa kube yiyo kuphela emele umaskandi.
Ngemuva kokuhlabana ngale ndondo kulo mcimbi, ngibone kungcono ukuthi ngike ngikhulume nayo le nsizwa ngizwe ukuthi ingene kanjani kulo mculo.
Akubanga lula ukuyithola njengoba imatasa kodwa iphinde yathatha isikhathi eside ngempela ingixoxela ngokukhula kwayo.
UKhuzani uveze ukuthi ekhula akubanga lula empilweni ikakhulukazi sekushone abazali bakhe.
Uthe ngenxa yokubona isimo sasekhaya wakhetha ukuyofuna umsebenzi eNkandla edolobheni, wawuthola esikhungweni esisiza abaswele, iSizani Outreach.
“Ngaleso sikhathi ngase ngingenwa umkhuba wokuthi kumaCD ngibheke izinombolo zabantu ababhalwe khona. Kula ngathola khona ekababa uShobeni Khuzwayo ophethe Izingane Zoma, ngamfonela ngamtshela ukuthi ngifuna ukucula. Ngenza konke lokhu nje ngiwunogada ngihola uR1800. UShobeni wangisiza kakhulu njengoba ngahlangana noMtshengiseni ngaqala ukusebenza,” kuchaza yena.
Uthe ngo-2013 kula aqala ukukhipha i-albhamu ethi yena aphinde ahambe noMtshengiseni emicimbini ehlukene.
“Ngangicula ebusuku, ekuseni ngiyosebenza ekubeni unogada. Noma ngicule emini ebusuku ngiyosebenza. Ngelinye langa umphathi wami waze wangishaya ngoba engifica ngilele. Ngangigibela nesitimela nokwathi abantu sebeqala ukungibona bangibingelele abanye bangibuze ukuthi yimi yini umculi kamaskandi, ngivume kwabanye kodwa kwabanye ngiziphike,” kuchaza yena.
“Wangitshela ukuthi uma abantu sebeqala ukubanga umsindo ngawe kula kuhamba kahle khona izinto futhi nempumelelo iseduzane. Ngakho nabantu uma besibona sixabana singomaskandi siphinde sijovane ezingomeni zethu iyona ndlela kulo mculo okukhulwa ngayo,” kuchaza yena.
Ebuzwa uKhuzani ukuthi wayezibona ela ekhona yini engena kulo mculo uthe, wayezama inhlanhla kodwa uNkulunkulu waba naye.
“Ngibonga uthando lwabantu kakhulu abangikhombise lona, lusho lukhulu kimi. Imfihlo yami ukuthi kumele uzisondeze kubantu ukuze bakuthande nabo. Ukuwina kumaDStv kungijabulisile kakhulu ngiyabonga kubona bonke abangivotele,” kuchaza yena.
Ebuzwa ukuthi uphatheke kanjani abantu bekhala ngokuthi abamazi futhi uwine kanjani kulo mcimbi uthe, abantu bayohlala bekhala ngaso sonke isikhathi, yena ungumholi emculweni kamaskandi.
UKhuzani maduzane uzokhipha i-albhamu yakhe entsha ethi Inhlinini Yoxolo Part 2 naveze ukuthi abantu bazoyithanda kakhulu.
Uma ezihlalele engasebenzi, uKhuzani uthe uthanda ukubuka ibhola aphinde azosele inyama azidlele yona.
Ekhaya kubo uthe ungowesibili ezinganeni ezine kodwa umfowabo omdala sewadlula emhlabeni.
Ekhaya uthe kusekhona ugogo wakhe amthanda ngenhliziyo yakhe yonke.
Uveze ukuthi akanaye umakoti kodwa ukhona owesifazane asebudlelwaneni bezothando naye.